NGIYAZI ukuthi abesifazane sekuyinto abayenza ngokungahlonizi ukweshela abesilisa futhi anginayo nencane inkinga nalokhu ngoba izikhathi sezishintshile, abantu sebephucuzekile.
Kuba nzima kakhulu ensizweni ukwenqaba uma kuqhamuka isiphalaphala sithi siyazifela ngayo kade ingalindele. Abaningi besilisa bagxuma bahlale impela bangalokhu benanaza.
Empilweni nje kumele kube khona into ekudlulayo ungahambe uphonseka nje kuhle kwempukane. Kumele ukugweme ukuthi uma kukhulunywa ngokuya eYadini uwena, kwaMax uwena, eMashamplanez uwena nase-031 uwe futhi! Cha phuthelwa nje nawe ngesinye isikhathi kuthi uma kubuzwa ngendawo ethile uthi angikaze ngilubeke.
Muva nje, iSafa itatazeliswa ukuthi ifuna i-Africa Cup of Nations (Afcon) ka-2019 ize eNingizimu Afrika. Ngeledlule iCAF imemezele ukuthi iCameroon obekumele isingathe le midlalo ngoJuni seyiphuciwe igunya ngoba kubonakala ukuthi kuzoshaya isikhathi ingakakulungeli ukuthi kuqale imidlalo.
Iqiniso nje ukuthi bengikulindele lokhu ngoba iSafa yethu le ayidlulwa lutho. Nokho umbuzo enginawo owokuthi, ngabe siyayidinga ngempela le midlalo eNingizimu Afrika? Impendulo yami ithi cha futhi anginanazi ngalokhu.
Kungani ngempela kumele njalo uma kukhona izwe elihlulekayo ukusingatha i-Afcon kube yithina esigxuma kuqala sithi ayize lapha le midlalo noma isimo singavumi? Ngithi isimo asivumi ngoba eNingizimu Afrika kukhalwa ngesimo somnotho esisimise kabi kangangoba kuze kwakhushulwa iVAT yawu-15%. Kumanje sishunyayezwa indaba yokuthi kumele sizame ukonga singasaphazi imali ezintweni esingaphila ngaphandle kwazo ngoba isimo sibi. Nami nje ngiyimina kuningi esengikuyekile ebengikade ngikuthenga njalo ekupheleni kwenyanga ngenxa yakho njalo ukuthi isimo semali asivumi.
UJordaan uphinde wathi bayakhulma noMnyango wezeMidlalo eNingizimu Afrika mayelana ne-Afcon ka-2019, ngasho ngathi nakhoke lapho kungena khona imali yethu, yona le engekho.
I-Afcon ayiye kunoma yiliphi izwe, hhayi eNingizimu Afrika ngoba asiyidingi, bese iBafana iye kule midlalo uma iphumelele ukuzibekisela indawo. Uma ihluleka ukwenza lokho iBafana kuyomele iyibuke kwithelevishini kanye nathi i-Afcon futhi ingaqali.
ISafa ayiyeke ukuba yintombi engali noma insizwa engadlulwa siketi. Ezinye izinto kumele zikweqe empilweni bese ubone ukuthi uzofa yini. Asiyidingi i-Afcon ka-2019, asinamali.